Juan Garzia

Juan Garzia Garmendia (Legazpi, Gipuzkoa, 1955eko otsailaren 8a) euskal idazlea, euskalaria eta itzultzailea da. Filologia ikasi ondoren, irakasle aritu da urte askoan. Gaur egun, EHUko Euskara Zerbitzuan lan egiten du, eta lanpostu horretatik Zientzia Irakurle Ororentzat (ZIO) bilduma zuzendu du. Joxerra Garzia idazle eta irakaslea anaia du.

Itzulpengintzako Euskadi Saria eman diote bi aldiz: 1999an, Jorge Luis Borgesen Ipuin hautatuak liburuagatik, eta 2015ean, William Shakespeareren Sonetoak disko-liburuagatik.

Itzulpengintzan egindako lanekin batera, gramatikari eta estiloari buruzko entsegu batzuk argitaratu ditu.

2013an Euskaltzaindiak euskaltzain urgazle izendatu zuen.

Biografia 
Filologia ikasketak egin zituen Donostian eta Bartzelonan. Geroztik, irakasle jardun du hainbat urtez eta literatura itzulpen ugari egina da. Melville, Borges, Chesterton, Shakespeare, Primo Levi, Schwob, Beckett eta Rulforen obrak euskaratu ditu, besteak beste. 1999an, literatura itzulpen onenaren Euskadi saria irabazi zuen Jorge Luis Borgesen Ipuin hautatuak lanarekin. Harenak dira halaber Akaso (1987) ipuin bilduma eta Itzalen itzal (1993) eta Fadoa Coimbran (1995) narrazio-lanak. Haur eta gazte literaturan, Antonio Maria Labaien saria eskuratu zuen 1994an, Sudur puntan mundua lanagatik. Herri Ardularitzaren Euskal Erakundearen (IVAP) Institutuan itzulpengintza-irakasle jardun zuen denboraldi batez eta 1997an, Joskera lantegi liburua argitaratu, euskararen sintaxia hizpide zuela. Urte hartan bertan, Txirritaren baratzea Norteko trenbidetik saiakera argitaratu zuen.

Idazlanak

Narrazioa 
 Akaso (1987, Erein)
 Gabonak Gubbio-n (1992, Kutxa Fundazioa)
 Itzalen itzal (1993, Alberdania)
 Pernixio (1996, Erein)

Nobela 
 Fadoa Coimbran (1995, Alberdania)

Saiakera 
 Txirritaren baratzea Norteko trenbidetik (1997, Alberdania)
 Joskera lantegi (1997, IVAP)

Haur eta gazte literatura 
 Sudur puntan mundua (1995, Alberdania)

Itzulpenak 
 Uda-gau bateko ametsa; William Shakespeare (2014, EIZIE; 2017, Booktegi) testua on-line
 Sonetoak: Zeru horren infernuak; William Shakespeare (2014, Aztarna)
 Formen matxinada; Jorge Wagensberg (2007, EHU)
 Hamlet; William Shakespeare (2002, Ibaizabal; 2012, Elkar; 2016, eLiburutegia) testua on-line
 Pedro Paramo; Juan Rulfo (2001, Ibaizabal, 2017, El gallo de oro)
 Bizi alegiazkoak; Marcel Schwob (2002, Ibaizabal; 2016, eLiburutegia) testua on-line
 Godoten esperoan; Samuel Beckett (2001, Alberdania)
 Aspernen paperak; Henry James (2000, Igela)
 Ipuin hautatuak; Jorge Luis Borges (1998, Ibaizabal)
 Sistema periodikoa; Primo Levi (1998, Alberdania)
 Ostegun izan zen gizona; G.K. Chesterton (1997, Ibaizabal; 2016, eLiburutegia) testua on-line
 Soneto hautatuak ; William Shakespeare (1995, Alberdania)
 Bartleby izkribatzailea; Herman Melville (1991, 2016 Erein)

Erreferentziak

Kanpo estekak 
 «Juan Garzia», Literaturaren Zubitegia.
 «Juan Garzia» Nor da Nor euskal itzulpengintzaren datu-basean.
 Juan Garziari elkarrizketa Argia aldizkarian
 Juan Garziari elkarrizketa Volgako Batelariak blogean
 Juan Garzia Hamlet liburuaren berrargitalpenaren aurkezpenean

Legazpiko idazleak
Euskal hizkuntzalariak
Euskal Herriko Unibertsitateko irakasleak
Euskal Herriko itzultzaileak
Euskaltzain urgazleak